40°45′53″N 74°00′04″W﻿ / ﻿40.76472°N 74.00111°W﻿ / 40.76472; -74.00111

**無畏號**（粵讀：mou4 wai3 hou6）（舷號CV-11）係一艘隸屬於美國海軍嘅航空母艦，係艾塞克斯級航空母艦嘅三號艦。佢係美軍第四艘以無畏為名嘅軍艦，艦名源自美國海軍於1803年俘獲嘅一艘火船。

無畏號1941年開始建造。建造僅開始幾日，日本偷襲珍珠港。美國正式參與第二次世界大戰，並加快建造無畏號等航空母艦。 1943年無畏號下水服役，開始參與太平洋戰爭。戰後無畏號退役封存，喺韓戰後開始進行SCB-27C改建，又喺期間重編為攻擊航母（CVA-11），於1954年喺大西洋艦隊重新服役。稍後無畏號又進行SCB-125現代化改建，增設斜角飛行甲板。

1962年無畏號重編為反潛航母，舷號改為CVS-11，繼續留喺大西洋及地中海執勤。稍後無畏號參與美國嘅太空計畫，分別擔任水星-宇宙神7號及雙子座3號嘅救援船。 1966年至1969年，無畏號曾三次前往西太平洋，參與越戰。雖然無畏號其時已改編為反潛航母，但美軍臨時將之改編為輔助攻擊航母，故無畏號亦有派飛機到陸上參與攻擊。

無畏號喺1974年退役，並一度預備出售拆解；但喺民間組織努力下，海軍喺1981年將無畏號捐贈到紐約作博物館艦。 1982年無畏號除籍；而同年無畏號海空暨太空博物館（Intrepid Sea-Air-Space Museum）於哈德遜河河畔正式開放，自此成為曼哈頓嘅重要地標及旅遊點。 1986年，無畏號獲評為美國國家歷史地標。

美國水兵起初為無畏號安上咗**戰鬥者**（**The Fighting I**）嘅綽號；但無畏號喺二戰期間曾多次因遇襲及意外而受損或擱淺，被迫到乾船塢修理，故亦有被嘲為**不幸者**（**The Evil I**）、**離水者**（**The Dry I**）、甚至**老弱號**（**USS Decrepit**）。

建造與早年服役
-------

1941年12月1號，無畏號開始喺紐波特紐斯造船廠建造；六日後日軍偷襲珍珠港，美軍即時加快興建各艘航空母艦。 1943年4月26號，無畏號下水，並於8月16號服役，首任艦長為湯瑪斯•史伯格（Thomas L. Sprague）上校。 10月7號，無畏號離開諾福克海軍基地，前往加勒比海試航，沿途訓練第八航空團嘅飛行員，11月1號返抵諾福克， 25號再到切薩皮克灣試航，30號返回諾福克作最後檢修。 

12月3號，無畏號離開諾福克，8號開始橫越巴拿馬運河。喺通過科倫（Colon）期間曾一度觸地擱淺，艦艏輕微受損，脫困後喺巴爾博亞（Balboa）稍作維修，14號繼續行程，最終喺22號抵達亞拉米達。接著無畏號先維修艦艏，然後搭載飛機及軍資，1944年1月5號離開亞拉米達，10號抵達珍珠港，並換上第六航空團。

第二次世界大戰
-------

### 馬紹爾群島與首次遇襲

1944年2月17號傍晚，無畏號遭到日軍魚雷攻擊，卡死舵機，令艦體失控左轉。為恢復操控，艦長史伯格曾調節引擎，但效果未盡理想。最後史伯格回歸原始嘅航海方法，先後以艦上物資造出多幅前桅帆，增加艦體右轉力，以恢復直線行駛。相片攝於2月20號，可見置於艦艏飛行甲板下層嘅「前桅帆」：木板（左方）及帆布（右方）。呢啲臨時帆片由人手操控，並直接聽命艦橋指揮。 24號無畏號喺左搖右擺低返抵珍珠港，然後返回三藩市修理。
冇幾耐前美軍編組咗第58特遣艦隊（Task Force 58，第五艦隊下嘅快速航空母艦艦隊），由馬克•密茲契少將指揮；無畏號編入阿爾弗雷德•蒙哥馬利（Alfred E. Montgomery）少將指揮嘅第二分隊，同行艦有旗艦艾塞克斯號及卡伯特號。 16號艦隊離開珍珠港，支援即將登陸瓜加林嘅美軍。 29號早上，無畏號等空襲瓜加林北部嘅萊島（Roi island），摧毀該處嘅機場，同時擊毀爪加林所有嘅日軍戰機；當晚分隊嘅戰艦南達科佢號、北卡羅嚟納號及阿拉巴馬號炮擊咗萊島；而無畏號則喺30號再作空襲。 

1月31號，美軍開始登陸瓜加林，同時佔領無人防守嘅馬久羅，瓜加林戰役爆發；當日無畏號掩護陸戰隊登陸，並作空中支援，直到2月3號美軍完全佔領環礁為止。 4號無畏號前往馬久羅稍作休整，
喺12號則往空襲特魯克島（Truk）。

太平洋戰爭爆發後，日軍喺特魯克島建立海軍基地，儼如美國之珍珠港。 武藏號、大同號及長門號均於此下錨；但環礁內嘅日艦，大多喺美軍空襲前撤返日本。 2月17號美軍艦隊開始攻擊；密茲契喺日出前先派F6F奪取制空權，再命後至嘅18架TBF攻擊跑道上嘅飛機；第一波攻擊後，日軍空中力量大受打擊，環礁上嘅365架飛機，只有約100架未有受損；清晨美軍艦隊嘅輕型航空母艦又派轟炸機攻擊島上設施及礁湖軍艦。

傍晚7點，六架裝有雷達嘅九七式轟炸機發現美軍艦隊，並伺機攻擊；約克鎮號曾喺9點派夜戰F6F前往攔截，但失敗告終。 10點11分，一枚魚雷擊中無畏號右舷艦艉，並喺水線以下爆炸，造成11人死亡；艦體數個隔艙入水；右舷嘅舵機機房被炸毀；艦舵更即時卡死向左六度半，使艦體開始向左急轉。為恢復操縱，史伯格暫時將右舷引擎關閉，同時將左舷引擎逐步增速，以增加艦體右轉力度；到艦體朝向東方後，史伯格再下令調節引擎，並正面逆著強烈嘅東風，以20至22節速度向東撤退。分隊則命卡伯特號及數艘驅逐艦掩護無畏號返回港口。 

2月18號，美軍命無畏號改為到馬久羅修理，史伯格要將無畏號轉向南方。無畏號甫一轉向，原本正面相迎嘅逆風即時變成由左舷吹向艦體，使無畏號又再失控打轉。史伯格先將右舷引擎其中一軸鎖死；再將甲板上所有飛機推到艦島前方，充當臨時嘅前桅帆，使艦體可減少向左偏轉。由於飛機受風面積始終唔足，史伯格命船員物盡其用，以木板、繩網及帆布等等再造出多幅前桅帆，置於艦艏防空砲嘅砲座，並以人手操控；又將艦艏嘅貸物搬到艦艉隔艙，並為部分艦艉隔艙注水，使艦艉重量增加，從以將艦艏抬高迎風。幾經辛苦之下，無畏號終於勉強恢復航向。稍後史伯格逆著20至30節嘅東風，將無畏號直接駛回珍珠港修理，於24號抵達。 

無畏號喺珍珠港拆除咗損壞嘅艦舵，並填補艦體破窿。 29號無畏號離開珍珠港，打算喺冇艦舵嘅狀態下，直接返回三藩市。但當無畏號離開珍珠港冇幾耐，隨即失控，使史伯格要向珍珠港求救。當珍珠港派出八艘艦隻前嚟協助時，海面又颳起強烈西南風，使無畏號無法安全進入港口，只好喺近海下錨停泊，直到3月3號才成功進入珍珠港。 5號無畏號再次返回乾船塢，並臨時安裝咗人手操控嘅艦舵，喺16號再次離開珍珠港。 22號無畏號終於抵達三藩市，隨即進入三藩市海軍船廠維修。 

### 菲律賓

1944年6月9號，無畏號離開三藩市，前往珍珠港，再次參與太平洋戰爭；其飛行甲板上擠滿咗各式各樣嘅飛機，以運送到前線使用。 
直到1944年5月30號，無畏號才完成維修。 6月9號，無畏號前往珍珠港，喺14號抵達，並喺近海訓練。 8月16號，無畏號與企業號及獨立號一同前往埃尼威托克，喺24號抵達，並與早前參與菲律賓海海戰嘅艦隊會合。 8月26號，小威廉•海爾賽接替雷蒙德•斯普魯恩斯，指揮美軍艦隊。由於海爾賽為第三艦隊司令，故快速航空母艦編隊亦更名為第38特遣艦隊（Task Force 38）。此時無畏號編入傑拉德•波根（Gerald F. Bogan）少將嘅第二分隊，並擔任旗艦，同行艦有碉堡山號、卡伯特號及獨立號。 29號無畏號等第二分隊艦隻離開埃尼威托克，與第一及第三分隊前往菲律賓；而第四分隊則往小笠原群島。 9月6號至8號，無畏號等空襲咗帛琉；又於9號至10號空襲民都洛及薩蘭加尼灣。 由於缺乏目標，海爾賽改命艦隊於12號攻擊米沙鄢群島等地。 15號美國海軍陸戰隊登陸帛琉，無畏號等繼續喺外海巡弋，並喺稍後改為攻擊呂宋。 21至24號，艦隊空襲呂宋各地嘅港口，然後撤退。 28號無畏號喺塞班島稍作休整，再經帛琉，於10月2號返抵烏利西。 

### 台灣空戰

10月6號，無畏號等艦離港，前往空襲沖繩島；而漢考克號則喺此時加入第二分隊。 10號艦隊大舉攻擊沖繩，出擊架次高達1,396架，重創沖繩港口。此時豊田副武估計美軍將空襲台灣，命喺台嘅福留繁預備迎戰；此時日軍駐台戰機約有230架。 

一如日軍所料，12號美軍艦隊往南空襲台灣。海爾賽派第一分隊空襲台灣南部；無畏號嘅第二分隊空襲台灣北部；第三分隊空襲台灣中部；第四分隊則集中攻擊高雄。清晨各艦派戰機作第一波攻擊；福留繁則派戰機攔截，同時派轟炸機攻擊美軍航母，台灣空戰爆發。美軍喺空戰明顯佔優，第一波攻擊後，日軍只剩下60架戰機可用；第二波攻擊後更全被摧毀，冇戰機可迎戰第三波攻擊；福留繁嘅指揮部亦喺空襲後夷為平地。傍晚日軍魚雷機發現美軍艦隊，陸續展開攻擊，但無一成功，更損失42架。美軍當日出擊數達1,378架次，只損失48架飛機。 

10月13號艦隊再次空襲台灣，出擊數下降至974架。傍晚美艦隊被日軍攻擊；富蘭克林號艦島受損，無人傷亡；而坎培拉號則被魚雷重創，要由拖船協助離開戰場。 14號艦隊派146架戰機及100架轟炸機再次攻擊台灣，順道掩護坎培拉號撤退；陸軍航空隊則喺中國大陸派109架B-29轟炸高雄。當晚日軍魚雷機再次夜襲，侯斯頓號被魚雷重創，一度下令棄船；由於兩艘受創巡洋艦離台灣及先島群島僅90英里（140公里），海爾賽於15號命三艘巡洋艦及八艘驅逐艦組成拯救小隊，協助兩艦拖行；又派科本斯號及卡伯特號作空中支援。艦隊則緩緩向西南撤走。 

10月15號第四分隊往空襲呂宋；日軍則於當日及16號再次空襲拯救小隊；侯斯頓號於16號再被一枚魚雷擊中，入水超過6,300噸，艦長一度決定棄船，但同行驅逐艦決定繼續拖行。此時東京電台稱美軍第三艦隊已受重創。海爾賽得悉後，認為日軍誤判拯救小隊為第三艦隊，索性順水推舟，以拯救小隊作餌，引誘日軍攻擊；無畏號嘅第二分隊與第三分隊共同掩護小隊，但由第三分隊伏擊從日本而嚟嘅飛機。 16號早上，日軍命嗰智號及足柄號等由瀨戶內海出發，往南追擊，卻喺沖繩外海被碉堡山號兩架飛機攻擊。此時福留繁得悉美軍航空母艦未有受損，命巡洋艦隊即時撤退。美軍埋伏雖然失敗，兩艘重創軍艦仍得而撤走，喺27號終於抵達烏利西。 

10月17號無畏號往南行駛，以支援美軍重奪菲律賓；而小澤治三郎則命艦隊阻止美軍登陸，並以自身航空母艦為餌，引開美軍艦隊，由栗田健男嘅第二艦隊到雷伊泰攻擊美軍登陸部隊；稍後因此引發雷伊泰灣海戰。 18號無畏號空襲卡加延省。 美軍喺20號開始登陸獨魯萬市，而麥克阿瑟則喺當日下午登上灘頭，宣告自己重返菲律賓。

### 雷伊泰灣海戰

1944年10月24號，雷伊泰灣海戰期間，無畏號正係派出轟炸機。當日無畏號所屬嘅第二分隊猛烈攻擊咗日軍艦隊，並重創武藏號等日軍戰艦。 
内文：雷伊泰灣海戰
10月21號，無畏號再次空襲呂宋一帶。 23號，美軍潛艇發現日軍艦隊，並擊沉愛宕號及摩耶號，重創高雄號。此時海戰近喺眉睫，但美軍未有投入冚唪唥航空母艦；第一分隊喺22號前往烏利西補畀，要到24號才調返菲律賓。 無畏號嘅第二分隊喺聖貝納迪諾海峽（San Benardino Strait）以東巡航；第三分隊喺波利略島（Polillo Islands）以東；第四分隊則喺雷伊泰灣東面海域。 

24號早上，美軍三支航空母艦分隊繼續索敵。 8點12分，無畏號一架偵察機發現栗田健男嘅中央艦隊，包括大同號及武藏號等艦，正進入錫布延海；僅15分鐘後，海爾賽越過密茲契嘅航艦指揮權，命各分隊即時派飛機攻擊日艦（第二分隊最接近日本艦隊，第三及第四分隊分別喺其北面及南面），同時將第一分隊調返菲律賓。 

此時大西瀧治郎派出近60架飛機，由菲律賓飛往空襲第三分隊，並喺9點38分重創咗普林斯頓號，最終由美軍於傍晚以魚雷自沉。 10點10分，小澤治三郎從航空母艦派飛機作第二波攻擊，於正午12點12分抵達，但第三分隊未再受損。 

正當日軍派出第二波攻擊之際，無畏號及卡伯特號嘅第二分隊，分別於10點26分、12點45分及下午3點50分，到錫布延海猛烈攻擊日軍艦隊。第三分隊於下午1點30分轟炸日艦；而第四分隊則於2點15分作最後攻擊。當日美軍共出動259架次飛機攻擊中央艦隊，並擊沉武藏號，擊傷大同號、長門號及妙高號。 

栗田嘅中央艦隊在下午撤退，先避開美軍攻擊，稍後再嘗試進入雷伊泰灣。呢使西村祥治嘅南方艦隊獨自進入雷伊泰灣，並喺25號於蘇里高海峽遭美軍戰艦伏擊慘敗；而第三分隊因忙於救援普林斯頓號及攻擊中央艦隊，故此未有發現小澤嘅北方艦隊。最終小澤由第四分隊嘅偵察機，於24號下午3點40分及4點40分發現。 

24號晚上10點，海爾賽召集北面三支航空母艦分隊，以及威利斯•李駐守於聖貝納迪諾海峽嘅戰艦北上，追擊北方艦隊嘅日軍航空母艦。各分隊於11點45分會合，海爾賽則將航空母艦隊交由密茲契指揮；而前往烏利西嘅第一分隊則喺加速趕回菲律賓。至此小澤嘅誘敵計畫成功，粟田嘅中央艦隊喺毫無抵抗下駛入雷伊泰灣。 

25號凌晨，美軍偵察機發現小澤艦隊大約位置；清晨密茲契命列星頓號先派偵察機前往索敵，並喺發現日艦前命航空母艦派飛機升空，以爭取時間。 7點10分偵察機發現日艦，第三分隊已升空嘅轟炸機率先攻擊。小澤雖早喺7點便發現美機，但因艦載機折損過多，最終只能派出15架戰機防守。為使誘敵成功，小澤命瑞鳳號離隊吸引美軍攻擊。 8點美軍第一波空襲抵達；艾塞克斯號及列星頓號嘅魚雷轟炸機開始攻擊瑞鳳號，但無一命中；無畏號嘅轟炸機則先後命中瑞鳳號及千歲號，擊沉後者；聖哈辛托號（或無畏號）嘅魚雷轟炸機亦命中旗艦瑞鶴號，迫使小澤將指揮轉移至大淀號；秋月號亦喺稍後被擊沉。 

8點22分，托馬斯•金凱德中將嘅第七艦隊被粟田嘅中央艦隊攻擊，以明碼向海爾賽求救；但海爾賽未有調動北上嘅艦隊，只命第一分隊加緊前往菲律賓；10點尼米茲喺珍珠港發電報畀海爾賽，詢問第三艦隊何喺，卻因解密問題而激怒海爾賽；要到11點15分海爾賽才命無畏號嘅第二分隊及李嘅戰艦南下。此時兩分隊最快要到26號半夜才可抵達聖貝納迪諾海峽，且分隊必須喺中途補油方可繼續前進，唔可能追上粟田艦隊；艦隊其它航空母艦則繼續攻擊小澤，最終擊沉瑞鶴號、瑞鳳號、千代田號及初月號 ，並擊傷其它艦隻。海戰於當日結束。 

26號清晨5點，無畏號嘅第二分隊終於與第一分隊會合，而漢考克號亦返回第二分隊。 6點兩支分隊派出第一波飛機追擊粟田，又喺8點10分及12點45分派出第二波及第三波攻擊，最終僅擊沉能代號及早霜號，並重傷熊野號。 

### 雷伊泰島、呂宋與再次遇襲

1944年11月25號，新澤西號戰艦上嘅防空砲兵，無助地睇著自殺飛機撞入無畏號。此時剛好為雷伊泰灣海戰後一個月，無畏號等正空襲菲律賓各地，以支援美軍重新佔領當地。係次襲擊使無畏號要第二次返回三藩市維修。 
10月27號第二分隊喺海上補油，喺28號前往空襲馬尼拉灣。 29號早上，無畏號等派飛機空襲馬尼拉各地機場，並與日軍爆發空戰，擊毀多架飛機；但同日無畏號被神風特攻隊自殺飛機擊中，造成10死六傷，喺搶修後繼續作戰。 30號老約翰•麥凱恩接替密茲契，指揮快速航空母艦。

11月5號，第一及第三分隊喺波利略外海與第二分隊會合，然後分別攻擊仁牙因灣、北錫布延海及馬尼拉灣三地嘅日軍機場及補畀艦隻，並擊沉咗嗰智號，摧毀地面多架飛機。下午列星頓號遭自殺飛機擊傷，迫使麥凱恩將旗艦轉至胡蜂號。 6號艦隊再次空襲三地，喺傍晚到外海補油。 8號無畏號嘅第二分隊，聯同受損嘅列星頓號返回烏利西休整，喺9號抵達。 

11月14號，無畏號嘅第二分隊離開烏利西，接替第三分隊作戰。 15號麥凱恩將艦隊旗艦改設喺第二分隊嘅漢考克號。 17號第一、第二及第四分隊再次空襲呂宋，於20號撤到後方補油。 21號第四分隊離隊空襲雅浦島，然後到烏利西休整；而第一分隊亦喺23號到烏利西，於24號抵達，留下無畏號嘅第二分隊及艾塞克斯號嘅第三分隊作戰。 25號，兩支分隊再次轟炸呂宋等地嘅日軍艦隻，其中提康德羅加號擊沉咗熊野號。

日軍再次以自殺飛機仲擊。中午12點26分，正當第二分隊開始派出戰機之際，十多架自殺飛機高速向分隊迫近。 34分，漢考克號先被自殺飛機嘅碎片擊傷；到53分，一架自殺飛機撞入無畏號左舷，穿過一個20毫米機炮炮座及飛行甲板，然後與炸彈一同喺機庫上層甲板爆炸。爆炸將飛行甲板扭曲，並引發大火。與此同時，卡伯特號亦遭自殺飛機擊中；到55分，第三分隊嘅艾塞克斯號亦遭自殺飛機擊傷。 

數分鐘後，第二架自殺飛機攻擊無畏號，其炸彈先貫穿飛行甲板，並喺機庫爆炸；而飛機則散成碎片，橫掃整片飛行甲板，使飛行甲板及機庫均告起火。由於無畏號已無法回收飛機，故此已派出嘅75架飛機只好喺艾塞克斯號、漢考克號及提康德羅加號降落補油，然後飛到雷伊泰嘅美軍陸上基地。下午1點無畏號嘅大火開始受控，並喺2點47分撲滅。兩次攻擊最終造成69人死亡，35人受傷。 

由於艦隊損傷慘重；再加上麥克阿瑟推遲登陸民都洛到12月15號，艦隊下令撤退。第三分隊繼續喺海上巡航，而無畏號嘅第二分隊則返回烏利西，喺27號抵達。 接著無畏號返回美國維修，喺12月20號再次返抵三藩市，並進入乾船塢。 

### 沖繩島、硫磺島與日本

1945年4月16號，無畏號遭到日軍自殺飛機擊中，艦體大火，並且向左傾側。係次攻擊使無畏號第三次撤返三藩市維修，並且錯過餘下戰鬥。上一個月無畏號曾成功攔截自殺飛機，但自殺飛機嘅碎片仍殺使艦上多人死傷。 
1945年2月11號，無畏號完成維修，並喺16號再次前往西太平洋，於3月2號抵達珍珠港。接著無畏號與富蘭克林號及巴丹號前往烏利西會合艦隊，喺13號抵達。 次日第五艦隊離開烏利西，前往支援沖繩戰役，並先空襲九州，削弱該處嘅日軍空中力量。無畏號編入亞瑟•拉德福（Arthur W. Radford）少將嘅第四分隊，同行艦有旗艦約克鎮號、企業號、蘭利號及獨立號。 

3月18號上午，艦隊開始派出機隊，空襲九州各地機場，但宇垣纏喺美軍攻擊前，已派出僅餘嘅飛機升空，正前往攻擊第四分隊，故美軍收獲唔大。企業號先於早上被日軍炸彈擊中，但未有引爆；無畏號成功攔截自殺攻擊，艦體輕微受損，但自殺飛機碎片仍殺死艦上兩人，並傷及43人，喺機庫引起小火。到下午1點，約克鎮號亦遭日本飛機擊傷，喺搶修後繼續作戰。 

同日，美軍偵察咗神戶及吳市，發現日軍於港內嘅大批軍艦，故密茲契於19號命艦隊空襲瀨戶內海，最終擊傷大同號、日向號、榛名號、生駒號、葛城號、龍鳳號、天城號、鳳翔號、海鷹號、利根號及大淀號；但美軍亦遭日機反擊，胡蜂號被炸彈擊中爆炸，造成多人死傷，喺搶修後繼續作戰；而富蘭克林號則身中兩枚炸彈，起火爆炸，一度失速，更幾近沉沒。戴維森喺離艦後，將旗艦轉到第三分隊嘅漢考克號（後者臨時加入第二分隊），並建議艦長棄船，但為艦長拒絕。最終富蘭克林號喺多艘艦隻協助下，緩緩撤走。企業號及部分第四分隊軍艦調往第二分隊，以掩護其撤退。 

3月20號艦隊往南撤退，但繼續派飛機轟炸九州南部機場；下午第二分隊再遭遇自殺飛機攻擊，一艘驅逐艦受損，而企業號嘅甲板則被友軍防空砲擊中。 21號第一分隊遭到MXY-7櫻花特別攻擊機襲擊，將之悉數擊落。傍晚胡蜂號轉到第二分隊，而聖哈辛托號則加入第一分隊。各艦於22號到外海補油，而企業號、胡蜂號及富蘭克林號等艦則分別撤返烏利西及美國修理；第二分隊要到4月才重返戰場。 23號起，艦隊開始日復日空襲沖繩島，偶而亦空襲硫磺島，各分隊則輪流喺海上補油。 4月1號，美軍開始登陸沖繩島，艦隊繼續提供空中支援。 5號企業號返回，並加入無畏號嘅第四分隊；6號日軍派出355架自殺飛機及341架轟炸機，攻擊美軍登陸區嘅艦隻，並擊傷多艘；而美軍艦隊則勉強守住攻擊。當日艦隊估計己方擊落249架。 晚上美軍潛艇發現大同號及其它軍艦離開豐後水道，密茲契召集所有航空母艦北進迎擊。 

### 坊之岬海戰

4月7號上午8點23分，艾塞克斯號嘅偵察機發現大同號。 斯普魯恩斯曾打算命戰艦迎擊，但為免登陸部隊遇襲，將任務交畀航空母艦。 9點15分密茲契先派16架戰機再作偵察，並命第一及第三分隊預備攻擊。此時無畏號嘅第四分隊仍忙於掩護沖繩，要到45分才進入作戰距離。 10點起各艦開始派飛機前往攻擊，並持續至下午2點。 大同號接連中彈，快速向左舷傾側，最終喺23分爆炸沈冇；日軍亦損失咗矢矧號、濱風號、磯風號、朝霜號及霞號，另外冬月號、涼月號、雪風號及初霜號亦受損。美軍整日亦受自殺飛機侵擾；漢考克號於中午被一枚炸彈及飛機擊中，引發大火，到下午才恢復飛行作業。 

### 沖繩島與第四次受創

1952年至1954年，無畏號正係進行SCB-27C改建。相中可見右舷新建嘅升降台，以及前方嘅蒸汽彈射器。 
4月8號艦隊返回南方，支援沖繩作戰。同日蘭道夫號與艦隊會合，戴維森重建第二分隊，並以企業號為旗艦，同行艦尚有獨立號；9號漢考克號及卡伯特號則撤返烏利西修理。 由於日軍俘虜稱將喺11號發動大規模自殺飛機攻擊，密茲契加緊戰機警備。 11號日軍一如所料，在下午1點30分起大舉進攻；密蘇喥號先於2點43分被一架自殺飛機擊中，受損唔大；企業號於2點10分亦被自殺飛機擊中，爆炸起火，使甲板飛行作業停止48小時，再次撤返烏利西修理；艾塞克斯號在下午3點7分幾乎被擊中，炸彈喺艦外落水爆炸，艦體輕微受損。整日日軍共派出近185架自殺飛機。 12號日軍集中空襲沖繩島嘅登陸艦隊，擊傷多艘美軍艦隻；同日富蘭克林•羅斯福去世。 

美軍艦隊繼續支援沖繩美軍，並連日與日軍飛機空戰。 15及16號，艦隊空襲咗九州嘅機場，而日軍再派自殺飛機反擊。 16號下午1點36分，兩架自殺飛機攻擊無畏號，第一架飛機僅僅掠過飛行甲板，喺艦側落水墜毀；第二架飛機則垂直撞入接近後方升降台嘅飛行甲板，並引發大火。火勢雖喺一小時內撲滅，但無畏號因受損嚴重，而要再次返國修理。攻擊最終造成10死87人受傷。 

4月17號無畏號啟程返國，先喺5月4號途經烏利西，再於11號經珍珠港，於19號再一次進入三藩市海軍船塢維修。 

### 日本投降

6月29號，無畏號離開三藩市，並先到珍珠港近海訓練。 8月6號，無畏號離開珍珠港，喺同日空襲咗威克島，於7號抵達埃尼威托克。 15號中午，昭和天皇宣佈日本投降。 

8月21號，無畏號、安提頓號及卡伯特號啟程前往日本，以協助盟軍佔領當地。途中安提頓號因機件故障而要到關島維修，無畏號與卡伯特號兩艦則喺25號與艦隊會合。接著無畏號兩艦分別到日本本土、仁川及大沽等地，協助盟軍佔領日佔土地。 10月8號無畏號離開渤海，與列星頓號、漢考克號及班寧頓號等艦繼續喺日本及西太平洋執勤，喺14號進入橫須賀船廠休整。 12月2號無畏號離開橫須賀，於15號返抵聖佩德羅。 1946年2月4號，無畏號轉到三藩市，並開始封存待命。

戰後改建與大西洋艦隊
----------

1961年，無畏號（上）、薩拉托加號（中）及獨立號（下）喺海上並列行駛；三艦水兵喺甲板排出Naval Aviation 1911-1961字樣，慶祝美國海軍航空發展50周年。五十年後嘅2011年，薩拉托加號與獨立號經已除籍，預備出售拆解；而改為博物館艦嘅無畏號卻有特別展覽，慶祝美國海軍航空發展100周年。展覽喺5月29號至9月5號舉行。
1947年3月22號，無畏號退役，繼續喺三藩市封存。此時海軍正打算為艾塞克斯級作現代化改建，但要到韓戰爆發後，才有充足經費。1952年2月9號，無畏號短暫返回現役，由三藩市前往東岸嘅紐波特紐斯造船廠。4月9號無畏號喺該處退役，並開始進行SCB-27C改建。同年10月1號，無畏號改編為攻擊航母，舷號改為CVA-11。

1954年6月18號，無畏號完成改建，喺同日重返現役。9月到11月，無畏號到加勒比海試航，接著加入大西洋艦隊。

1955年1月9號，無畏號喺關塔那摩灣一帶考核飛行員，並曾到訪太子港。5月28號，無畏號前往地中海巡航，喺6月7號抵達西班牙加的斯灣。接著無畏號途經直布羅陀，並嗚放21響禮炮，慶祝英女皇伊莉莎白二世生日（其時為直布羅陀英女皇壽辰日，並非女皇實際出生日）。稍後無畏號依次到訪利佛諾、那不勒斯、塞薩洛尼基、雅典、華倫西亞、馬賽、戛纳、羅德島及伊斯坦堡，喺11月初啟程返國，於22號返抵美國。

1956年3月12號，無畏號再次前往地中海，並喺21號於直布羅陀接替返國嘅尚普蘭湖號。接著無畏號再造訪多個地中海港口，於9月5號返抵美國。接著無畏號前往布碌崙造船廠，並喺29號開始進行SCB-125改建，增設斜角飛行甲板及封閉艦艏。

1957年4月，無畏號完成改建，喺5月7號前往諾福克海軍基地，並喺20號開始喺關塔那摩灣外考核機師，於8月返回諾福克。9月3號，無畏號前往北大西洋，並參與北約大型軍事演習反擊行動（Operation Strikeback）。除無畏號外，美軍亦派出艾塞克斯號、胡蜂號、塔拉瓦號、福萊斯特號、薩拉托加號、艾奧瓦號及威斯康辛號；英國則派出皇家方舟號、鷹號及壁壘號（HMS Bulwark R08）。演習模擬防守GIUK缺口。演習期間，無畏號曾到訪布雷斯特及貝爾法斯特附近港口，於10月22號返抵美國。

1958年1月22號，無畏號進入諾福克船廠稍作維修，然後留喺近岸執勤，並曾到訪紐約。6月9號，無畏號搭載美國海軍學院嘅學員，前往北大西洋考核，並途經里斯本、奧斯陸及鹿特丹，喺8月8號返抵諾福克。稍後無畏號前往梅港維修，然後到加勒比海訓練演習。

1959年2月13號，無畏號與羅斯福號一同前往地中海，並喺3月1號於直布羅陀接替蘭道夫號及福萊斯特號。稍後無畏號先後到訪帕爾馬、那不勒斯、巴塞羅那、雅典、康城、巴勒莫及利佛諾，喺8月18號由艾塞克斯號接替，於30號返抵諾福克，並進入船廠維修。

1960年1月，無畏號完成維修，前往加勒比海試航，然後留喺近岸訓練。要到8月4號，無畏號才再次離開諾福克，到地中海巡航。稍後無畏號造訪利佛諾、菲烏米奇諾、雅典、伊斯坦堡、貝魯特、那不勒斯及羅塔島，於1961年2月17號返抵諾福克。4月，無畏號喺近岸考核飛行員，並喺5月前往紐約，擔任武器試驗嘅觀測艦，並乘載美國多所軍校嘅觀察員。6月多明尼加共同國因總統拉斐爾•特魯希略遇刺身亡，政局唔穩，無畏號與福治谷號等被派往當地警備，隨時撤僑。

1961年8月4號，無畏號再次前往地中海，先喺17號於直布羅陀接替羅斯福號。稍後無畏號與北約海軍演習，並先後到訪那不勒斯、克基拉島、羅德島、雅典、熱那亞、利佛諾、康城及巴塞羅那，最後喺1962年2月17號由香格里拉號接替，於3月1號返抵諾福克。

反潛航母及太空任務
---------

1965年3月23號，無畏號參與太空任務，擔任雙子座3號嘅救援船。此時無畏號已完成SCB-125改建，且被改編為反潛航母。 
1962年3月10號，無畏號進入諾福克海軍船廠，開始改建為反潛航母，並喺31號正式改編，舷號改為CVS-11。4月2號無畏號完成改建，隨即到近岸及關塔嗰摩灣一帶訓練，然後前往巴哈馬海域，擔任水星-宇宙神7號嘅救援艦。 5月24號，太空艙因技術問題而偏離原定降落點，喺無畏號230哩外遠處濺落。無畏號先派直升機救走太空人，然後打撈太空艙，於31號返抵諾福克。 7月6號無畏號到海上考核海軍學院學員，並到訪魁北克，於期間開放予公眾參觀，最後喺8月5號返抵諾福克。 9月12號，無畏號進入諾福克船廠翻修，直到12月28號。 

1963年1月23號，無畏號前往關塔那摩灣訓練，並造訪金斯敦，於3月23號返抵諾福克。 5月13號無畏號前往紐約，再次開放予公眾參觀，並喺23號返回諾福克。 6月及8月無畏號到北大西洋考核軍校學員，於10月1號返抵諾福克。 11月至12月，無畏號留喺近海執勤。 

1964年上半葉，無畏號繼續喺北大西洋及加勒比海執勤。 6月11號，無畏號離開諾福克，再次到大西洋及地中海考核軍校學員，並且追蹤蘇聯潛艇，喺8月返回諾福克。 

稍後無畏號繼續喺近岸訓練。 1965年3月，無畏號前往加勒比海，擔任雙子座3號嘅救援船。 23號雙子座3號升空，為美國首次雙人太空任務。太空艙喺返回時偏離預定濺落點，故無畏號先派直升機救走太空人，接著才打撈太空艙。 4月無畏號進入紐約布魯克林船廠作現代化改建（Fleet Rehabilitation and Modernization, FRAM），以延長服役壽命。改建喺9月完成後，無畏號留喺近海試航。

越戰
--

1966年，一架A-4攻擊機預備喺無畏號起飛。此時無畏號已改編為反潛航母，但仍搭載攻擊機隊，並喺越戰中參與陸上攻擊任務。同樣於越戰用作臨時攻擊航母嘅仲有香格里拉號；兩艦均曾作SCB-27C改建，較其它SCB-27A艦先進。 
1966年4月4號，無畏號離開諾福克，途經好望角，前往西太平洋參與越戰。此時正值美軍將滾雷行動升級，加大力度轟炸北越。為增加空中攻擊力，海軍將無畏號嘅反潛機隊替換，轉為搭載攻擊航母嘅機隊，以用作輔助攻擊航母。 5月15號，無畏號抵達越南外海嘅洋基站，接替返國嘅漢考克號，開始派攻擊機到陸上轟炸。 6月29號，美軍獲準攻擊北越嘅儲油設施（即POL攻擊）及工業設施，並開始與受蘇聯訓練嘅北越米格機交戰；10月9號，無畏號一架A-1攻擊機更擊落咗一架米格-17。噉亦係活塞動力飛機喺越戰中唯一擊落嘅噴射機。作戰期間，無畏號曾到橫須賀、佐世保、香港及蘇比克灣休整。 10月30號無畏號離開西太平洋，再經好望角，喺11月21號返抵諾福克。 

1967年5月11號，無畏號第二次前往越南作戰。與上前巡航相若，無畏號再次用作輔助攻擊航母，但額外加上咗F-8戰鬥機小隊。無畏號預備橫越蘇伊士運河之際，六日戰爭爆發，無畏號喺運河關閉前成功橫越，繼續前往西太平洋。 6月9號無畏號開始喺洋基站執勤。 此時美軍正加緊轟炸連接河內市、海防市、清化市及中國嘅鐵路；無畏號隨即加入，並與其它航空母艦多次派出混編機種嘅機隊到陸上攻擊，以應付北越密集嘅防空飛彈。呢啲混合機隊嘅攻擊任務亦稱為Alpha Strikes。 8月21號，無畏號與奧里斯卡尼號及星座號發動聯合攻擊。無畏號先派出兩波飛機攻擊錦普鎮嘅港口，然後派另一波飛機攻擊河內外圍嘅軍事補畀點及鐵路設施；星座號空襲咗白馬市機場；而奧里斯卡尼號則空襲河內嘅火力發電廠。 10月無畏號與奧里斯卡尼號空襲咗海防市嘅港口及船廠設施，又喺11月與珊瑚海號切斷寧平市附近河道嘅鐵路橋，並喺該區摧毀咗25列火車卡。 不過，北越密集嘅防空火力使美軍損傷慘重。整次巡航，無畏號一共有12架飛機被防空砲及飛彈擊落。 執勤期間，無畏號曾到蘇比克灣、橫須賀及香港休整。 12月9號無畏號離開越南，經南非好望角，最後於30號返抵諾福克。 

1968年6月4號，無畏號離開諾福克，途經好望角，最後一次參與越戰。早前北越發動春節攻勢，但遭到南越及美軍擊潰。到7月24號無畏號開始喺越南外海執勤時，美國總統林登•詹森早已下令禁止攻擊北緯19度以北嘅北越設施及軍隊。無畏號僅恢復鋼虎行動，攻擊老撾嘅胡志明小道補畀線。雖然海空軍嘅出擊數日漸下降，但仍有與北越空軍交戰。 9月19號，無畏號一架F-8擊落咗一架米格-21；此後要到1970年3月，海軍才再有擊落米格機嘅紀錄。 執勤期間，無畏號曾到蘇比克灣、香港及星架坡休假。 1969年1月8號無畏號離開越南，繞經好望角，喺2月8號返抵諾福克，結束越戰巡航。

後續巡航
----

返國後無畏號留喺近岸執勤，並將母港轉到羅得島州嘅昆錫點海軍基地（Quonset Point）。 9月8號，無畏號喺詹姆斯鎮外海訓練時一度擱淺，喺兩小時後脫困。 10月到11月期間，無畏號到加勒比海訓練，然後回國修理。 1970年9月到11月，無畏號再次到加勒比海作反潛訓練。 

1971年4月16號，無畏號再次作遠洋巡航，前往北大西洋及地中海，與北洋海軍演習，並曾到訪里斯本、普利茅斯、基爾、嗰唔勒斯、康城、巴塞羅嗰、漢堡、哥本哈根、格里諾克、蘇格蘭羅塞斯（Rosyth）、樸次茅斯及卑爾根。巡航期間，無畏號曾到波羅嘅海以及北極圈內嘅巴倫支海，追蹤蘇聯潛艇，喺10月15號返抵昆錫點。 

1972年7月11號至10月15號，無畏號曾到北大西洋執勤，然後預備最後一次遠洋巡航。 11月24號，無畏號先後到地中海及北大西洋巡航，與北約海軍演習，並先後到訪鹿特丹、里斯本及若干意大利、希臘與法國港口，於5月4號返抵昆錫點，並預備退役。

退役、榮譽與博物館艦
----------

1974年3月15號，無畏號退役，並拖到費城封存；佢亦係美軍最後一艘退役嘅反潛航母。 稍後海軍打算將無畏號出售拆解，但遭到民間反對；其中紐約房地產商兼慈善家扎卡里•費沙（Zachary Fisher）更喺1978年成立無畏號博物館組織（Intrepid Museum Foundation），並籌集資金，以購入無畏號作博物館艦。與海軍交涉多年後，海軍同意咗組織嘅請求，並喺1981年4月27號將無畏號轉交組織管理。 1982年2月23號，無畏號除籍，並開始改建為博物館艦；同年8月，無畏號海空暨太空博物館（Intrepid Sea-Air-Space Museum）喺紐約正式開放；而費沙喺稍後購入更多海軍退役艦隻到博物館。 1986年，無畏號獲評為美國國家歷史地標。 

2010年5月28號，無畏號博物館正係舉行紐約海軍週（Fleet Week）活動，艦上遊人眾多。自無畏號改建為博物館後，便成為紐約地標之一；但無畏號只係成個博物館嘅其中一部分，其它部分仲有黑鱸號潛艇（USS Growler, SSG-577）、一架和諧式客機及洛歇A-12偵察機。 2011年4月，太空總署宣佈企業號太空梭將會轉移到海空暨太空博物館展覽；而企業號則喺2012年4月27號運抵紐約，並喺6月6號運抵無畏號艦上。
此後無畏號博物館逐漸成為紐約市地標，以及多項活動舉辦地點，平均每年有915,000人參觀。 2001年九一一襲擊後，聯邦調查局曾以無畏號作為臨時辦公地點。電影《驚天奪寶》（2004年上畫）及《我係傳奇》（2007年上畫），均曾喺無畏號取景。

2006年7月，無畏號開始籌備翻修，並喺10月1號關閉。 11月6號，拖船嘗試將無畏號拖到新澤西州貝永維修；但無畏號由於長年停泊，艦體早被淤泥卡死，無法移動。海軍稍後加入協助，喺清理走30,000立方米淤泥後，無畏號喺12月5號拖離停泊處，接著開始維修及翻新，總共耗費一億二千萬美金（120,000,000）。 2008年10月2號，無畏號由拖船拖回紐約，並喺11月8號再次對外開放。 

無畏號兩次獲頒海軍集體嘉獎勳表，並分別喺二戰及越戰獲得五枚戰鬥之星。冚唪唥榮譽見下表：


|  |
| --- |
| Template:Ribbon devices |
| Template:Ribbon devices | Template:Ribbon devices | Template:Ribbon devices | Template:Ribbon devices |
| Template:Ribbon devices | Template:Ribbon devices | Template:Ribbon devices | Template:Ribbon devices |
| Template:Ribbon devices | Template:Ribbon devices | Template:Ribbon devices | Template:Ribbon devices |
|



|  |
| --- |
| 海軍集體嘉獎勳表：兩次 |
| 海軍遠徵獎章 | 中國服役獎章：（延長） | 美國戰役獎章 | 太平洋戰爭獎章：五枚戰鬥之星 |
| 第二次世界大戰勝利獎章 | 海軍佔領服役獎章：（「亞洲（Asia）」橫扣）（「歐洲（Europe）」橫扣） | 國防部服役獎章：兩枚 | 越南服役獎章：五枚戰鬥之星 |
| 菲律賓總統集體嘉獎勳表 | 棕櫚葉越南英勇十字集體嘉獎 | 菲律賓解放獎章 | 越南共同國戰役獎章 |
|

睇埋
--

* 美國航空母艦一覽
* 太平洋戰爭
* 水星計畫
* 雙子座計畫
* 越戰
* 無畏號海空暨太空博物館

註釋
--

1. ↑  Boys' Life雜誌，1985年8月，第25頁
2. 1 2 3  海軍網上資源（NavSource Online）：無畏號
3. ↑  Zollo 1993, p. 58
4. 1 2 3 4 5 6 7 8 9 10 11 12 13 14 15 16 17 18 19 20  美國海軍軍艦字典（DANFS）簡介
5. ↑  Zollo 1993, pp. 59-64
6. ↑  Morison 1988, p. 208其時第一分隊指揮為約翰•小李維（Jown W. Reeves, Jr.）少將，下轄旗艦企業號、約克鎮號及貝勞森林號；第三分隊由費德烈•薛曼（Frederick C. Sherman）少將指揮，下轄旗艦碉堡山號、蒙特利號及科本斯號；第四分隊由山姆•堅達（Samuel P. Ginder）少將指揮，下轄旗艦薩拉託加號、普林斯頓號及蘭利號。
7. ↑  Morison 1988, p. 219
8. ↑  Morison 1988, p. 218
9. ↑  Morison 1988, p. 320
10. ↑  Morison 1988, pp. 321-325
11. 1 2 3 4 5 6 7 8  無畏號老兵組織－二次戰歷史
12. ↑  見艦長史伯格報告及Zollo 1993, pp. 91-93。當時史伯格要將無畏號向東撤退，但失控嘅無畏號卻經常將艦體轉回西方，直指東京，使史伯格慨嘆「我當時根本就唔想到嗰喥啊！」（The ship kept turning west towards Tokyo, at the time I didn't want to go to Tokyo.）
13. ↑  Zollo 1993, pp. 93-94
14. ↑  第38特遣艦隊行動－雷伊泰灣8月26號時，第一分隊由老約翰•麥凱恩中將指揮，下轄旗艦胡蜂號、大黃蜂號、科本斯號及蒙特利號；第三分隊由薛曼指揮，下轄旗艦艾塞克斯號、艦隊旗艦列星頓號、蘭利號及普林斯頓號；第四分隊由拉夫•戴維森（Ralph E. Davison）少將指揮，下轄旗艦富蘭克林號、企業號、聖哈辛托號及貝勞森林號。
15. 1 2 3  Morison 1988, p. 13
16. 1 2 3  第38特遣艦隊行動－雷伊泰灣
17. ↑  Morison 1988, p. 91
18. ↑  Morison 1988, p. 93福留繁喺指揮部睇到多架飛機被擊落，鼓掌稱快，但下一刻才發現墜地嘅均為日機，唔禁哀嘆日軍攔截只係「以卵擊石」。
19. ↑  Morison 1988, pp. 95-100
20. ↑  Morison 1988, pp. 101-104
21. ↑  第38特遣艦隊行動－雷伊泰灣24號海戰爆發前，美軍四支航空母艦分隊如下：第一分隊仍由麥凱恩中將指揮，下轄旗艦胡蜂號、大黃蜂號、漢考克號（於22號調自第二分隊）、科本斯號及蒙特利號，蒙哥馬利少將則於30號接替麥凱恩；第二分隊繼續由波根少將指揮，下轄旗艦無畏號、卡伯特號及獨立號，而碉堡山號則於23號撤返布雷默頓普吉灣海軍船塢維修；第三分隊嘅指揮仍為薛曼少將，航空母艦編制唔變（分隊旗艦艾塞克斯號、第38特遣艦隊旗艦列星頓號、普林斯頓號及蘭利號）；第四分隊續由戴維森少將指揮，有旗艦富蘭克林號（於10月30號受損撤退）、企業號（30號後接替富蘭克林號為旗艦）、聖哈辛托號及貝勞森林號。
22. 1 2  Morison 1988, p. 175
23. ↑  Morison 1988, pp. 182-183
24. ↑  Morison 1988, pp. 184-186。擊傷武藏號嘅飛機以第二分隊為主。武藏號最終身中19枚魚雷及17枚炸彈，於8點35分左右沉沒。
25. ↑  Morison 1988, p. 189
26. ↑  Morison 1988, p. 192
27. ↑  Morison 1988, pp. 193-195, 320第二分隊嘅波根少將於當晚接獲獨立號嘅報告，指粟田中央艦隊再次東進，更未因錫布延海戰而失去戰力。波根因此抗議海爾賽嘅命令；李上將亦估計中央艦隊僅為暫時撤退，並向海爾賽報告；但海爾賽未有理會，而兩人亦未有進一步行動。整日被海爾賽凌駕指揮嘅密茲契於日間命參謀留意粟田動向。晚間其參謀收到獨立號報告後，即搖醒密茲契；但密茲契得悉海爾賽已收到該情報後，便未有進言，倒頭再瞓。
28. 1 2  Morison 1988, pp. 322-328
29. ↑  見：Morison 1988, pp. 308-312及大黃蜂號服役日記10月25號 互聯網檔案館嘅歸檔，歸檔日期2009年6月18號，.大黃蜂號服役日記10月26號 互聯網檔案館嘅歸檔，歸檔日期2009年6月18號，.。第一分隊分別喺25號10點30分及12點48分派飛機攻擊粟田艦隊，其時粟田已開始向北撤退，兩波飛機雖找到粟田艦隊，但攻擊收效甚微；反而係第七艦隊嘅護航航空母艦攻擊成功，分別喺中午擊傷咗長門號及旗艦利根號；第一分隊再於26號早上6點、8點27分及12點35分派三波飛機追擊，幾乎冇擊傷任何日艦。
30. ↑  Morison 1988, p. 329
31. ↑  Morison 1988, pp. 310-311
32. ↑  Morison 1988, p. 342
33. ↑  Morison 1988, p. 348
34. ↑  Morison 1988, p. 349
35. 1 2 3  第38特遣艦隊行動－雷伊泰灣－11月
36. ↑  Morison 1988, p. 356
37. 1 2  Morison 1988, pp. 358-359
38. ↑  第58特遣艦隊行動－冰山行動－至1945年4月7號此時第一分隊由約瑟•克拉克（Joseph J. Clark）少將指揮，有旗艦大黃蜂號、胡蜂號、班寧頓號及貝勞森林號；第二分隊由戴維森指揮，有旗艦富蘭克林號、蘭道夫號及聖哈辛托號；第三分隊由薛曼指揮，有旗艦艾塞克斯號、碉堡山號（艦隊旗艦）、科本斯號及卡伯特號。蘭道夫號喺3月11號於港內被自殺飛機攻擊受創，要到4月7號才啟程往會合艦隊。由於第二及第四分隊屢屢受創，使艦隻喺作戰期間有多次轉移，編制並唔持續完整。
39. ↑  Morison 1988, pp. 94-95
40. ↑  Morison 1988, pp. 94-97
41. ↑  Morison 1988, pp. 97-100
42. ↑  Morison 1988, pp. 101-102
43. ↑  Morison 1988, pp. 196-197日軍飛機數量出自日方數據，而美軍僅可估計擊落數量。
44. ↑  Morison 1988, pp. 200, 203
45. 1 2  Morison 1988, p. 203
46. ↑  Morison 1988, p. 205
47. ↑  Morison 1988, pp. 205-209由於攻擊機隊甚多，美軍飛機無法妥善協調攻擊，引起頗多混亂，故此難以確認何者成功命中大同號，亦無法確定大同號共命中多少炸彈及魚雷；美軍亦誤認矢矧號為同級艦阿賀野號；而矢矧號最終身中12枚炸彈及七枚魚雷方告沉沒。整日美軍嘅攻擊機隊共有386架，第一分隊佔113架；第三分隊167架；第四分隊106架。
48. ↑  第58特遣艦隊行動－冰山行動－1945年4月8號至5月28號
49. ↑  Morison 1988, pp. 209-211
50. ↑  Morison 1988, pp. 221-230
51. ↑  Morison 1988, p. 248
52. ↑  〈見無畏號博物館展覽：海軍航空100周年紀念〉. 原著喺2011年7月19號歸檔. 喺2013年7月22號搵到.
53. 1 2 3 4 5 6 7 8 9 10 11 12 13 14 15 16 17 18 19 20  無畏號航空母艦1953年後搭載嘅航空團列表
54. ↑  1963年無畏號年刊（Cruise book）：119頁至123頁
55. ↑  1963年無畏號年刊（Cruise book）：124頁及127頁
56. ↑  1963年無畏號年刊（Cruise book）：136頁及138頁
57. ↑  1963年無畏號年刊（Cruise book）：142頁及144頁
58. ↑  1963年無畏號年刊（Cruise book）：148頁 互聯網檔案館嘅歸檔，歸檔日期2020年6月5號，.及151頁
59. ↑  1963年無畏號年刊（Cruise book）：152頁、154頁及159頁
60. ↑  1963年無畏號年刊（Cruise book）：160頁、162頁及164頁
61. ↑  1963年無畏號年刊（Cruise book）：168頁、[  169頁]、170頁及de/cruisebooks/cv11-63/172.htm 176頁
62. ↑  1963年無畏號年刊（Cruise book）：178頁、[  180頁]、182頁、de/cruisebooks/cv11-63/179.htm 183頁、184頁、63/181.htm 185頁[*失咗效嘅鏈*]及186頁
63. ↑  Gurney 1985, p. 174
64. ↑  Francillon 1988, p. 54
65. ↑  Nichols 1987, pp. 154-155見越南空戰年表：1966年。
66. 1 2 3 4  Francillon 1988, pp. 142-143見無畏號越戰巡航、喺線及戰損紀錄。
67. 1 2 3  〈美國航空母艦越南巡航到訪港口紀錄〉. 原著喺2004年9月7號歸檔. 喺2013年7月22號搵到.
68. ↑  Nichols 1987, pp. 155-156見越南空戰年表：1967年。
69. ↑  Gurney 1985, pp. 186-187自1964年後，美軍一直喺河內市中心設下禁止攻擊區；未經美國總統批准，美軍均唔可進入攻擊。故此唔少軍事設施到一直未受損毀。
70. ↑  Gurney 1985, p. 191
71. ↑  Nichols 1987, pp. 156-157見越南空戰年表：1968年。
72. 1 2 3  1945年後無畏號部署
73. ↑  〈無畏號海空暨太空博物館－歷史〉. 原著喺2013年8月20號歸檔. 喺2013年7月22號搵到.
74. ↑  無畏號海空暨太空博物館網頁
75. ↑  相關英文新聞嚟源見[http:/ /www.intrepidmuseum.org/intrepidmuseum/press/item.php?id=43 The Intrepid Will Be Temporarily Moved and Pier 86 Will be Reconstructed Under an Historic $55 Million-Plus Capital Expansion Plan]、.com/Story/ShowStory.aspx?StoryID=203707 Intrepid to Close for Repairs, Renovation[*失咗效嘅鏈*]、Briefly, Slowly, Intrepid Moves Again - New York Times及intrepid-returns/ Aircraft carrier survived wars, years of decay 互聯網檔案館嘅歸檔，歸檔日期2020年3月28號，.。
76. ↑  無畏號老兵組織－榮譽。部分榮譽參考美國海軍勛獎網頁 互聯網檔案館嘅歸檔，歸檔日期2004年10月14號，.。

參考書
---


維基同享有多媒體嘅嘢：  
**USS Intrepid (CV-11)**

* Friedman, Norman (1983), *US Aircraft Carriers: An Illustrated Design History* (English), Annapolis, Maryland: Naval Institute Press, ISBN 0-87021-739-9`{{citation}}`: CS1 maint: unrecognized language (link)

* Zollo, Anthony F. (1993), *USS Intrepid: CV-11, CVA-11, CVS-11: the "Fighting I" illustrated history* (English), Nashville, Tennessee: Turner Publishing Company`{{citation}}`: CS1 maint: unrecognized language (link)

* Morison, Samuel Eliot (1988), *History of United States naval operations in World War II* (English),第7卷, Boston: Little, Brown and Company`{{citation}}`: CS1 maint: unrecognized language (link)

* Morison, Samuel Eliot (1988), *History of United States naval operations in World War II* (English),第8卷, Boston: Little, Brown and Company`{{citation}}`: CS1 maint: unrecognized language (link)

* Morison, Samuel Eliot (1988), *History of United States naval operations in World War II* (English),第12卷, Boston: Little, Brown and Company`{{citation}}`: CS1 maint: unrecognized language (link)

* Morison, Samuel Eliot (1988), *History of United States naval operations in World War II* (English),第13卷, Boston: Little, Brown and Company`{{citation}}`: CS1 maint: unrecognized language (link)

* Morison, Samuel Eliot (1988), *History of United States naval operations in World War II* (English),第14卷, Boston: Little, Brown and Company`{{citation}}`: CS1 maint: unrecognized language (link)

* Francillon, René (1988), *Tonkin Gulf Yacht Club: US Carrier Operations off Vietnam* (English), Annapolis, Maryland: Naval Institute Press, ISBN 0-87021-696-1`{{citation}}`: CS1 maint: unrecognized language (link)

* Nichols, John B. (1987), *On Yankee Station: The Naval Air War over Vietnam* (English), Annapolis, Maryland: Naval Institute Press, ISBN 978-1557504951`{{citation}}`: CS1 maint: unrecognized language (link)

* Gurney, Gene (1985), *Vietnam, the war in the air* (English), New York: Crown Publisher, ISBN 0-517-55350-3`{{citation}}`: CS1 maint: unrecognized language (link)